*Príloha č......*

**Individuálne plánovanie s človekom**

Individuálne plánovanie je stále opakujúci sa proces, v ktorom sa spoločne s jedincom/človekom spresňuje, či vyjasňuje, prečo intervenciu terénneho sociálneho pracovníka potrebuje a čo od nej očakáva. Človek si stanoví svoje konkrétne osobné ciele a v spolupráci s terénnym sociálnym pracovníkom/terénnym pracovníkom si plánuje akým spôsobom môže ciele dosiahnuť, a v čom terénny sociálny pracovník realizáciu podporí. Individuálne plánovanie je s každým človekom trochu iné. Proces individuálneho plánovanie je potrebné realizovať v prípade dlhodobej systematickej práce s jednotlivcom.

Proces individuálneho plánovania je nasledovný:

1. **Vyjadrenie prianí a potrieb človeka**, t.j. čo človek od spolupráce očakáva, priania môžu byť jasné a jednoduché, náročné a občas aj nerealistické, resp. v rozpore s poslaním a zásadami organizácie.
2. **Stanovenie osobného cieľa** t.j. spoločne vyjednať čo je v možnostiach terénneho sociálneho pracovníka, terénneho pracovníka a na čom sa dá spoločne pracovať. Vyjednať reálny a realizovateľný cieľ je zodpovednosť terénneho sociálneho pracovníka.
3. **Určenie jednotlivých krokov na dosiahnutie cieľa** t.j. konkrétny postup vrátane termínov, kedy? kto? ako? Zložitejšie ciele rozdeliť na menšie ciele, v priebehu realizácie zisťovať či smerovanie je v záujme človeka, či sa cieľ nemení.
4. **Zhodnotenie spolupráce s človekom** t.j. v rámci diskusie zistiť splnenie/nesplnenie očakávaní človeka, ukončenie spolupráce, resp. pokračovanie spolupráce. Rešpektovať rozhodnutie človeka o ukončení spolupráce v rámci procesu, resp. meniť ciele.